Мэшыкъуэ кIуэнухэр ягъэхьэзыр
«Мэшыкъуэ-2016» зэхыхьэм хуэзыгъэхьэзыр зэIущIэ КъБКъУ-м щекIуэкIащ.
КъБКъУ-м гъэсэныгъэ лэжьыгъэхэмрэ социальнэ IуэхухэмкIэ и проректор Къумыкъу Iэуес, университетым щIалэгъуалэ политикэмкIэ и управленэм и унафэщI Лу Азэмэт, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм унэтIыныгъэ нэхъыщхьэхэр гъэзэщIэнымкIэ и къудамэм и унафэщI Балэ Олег, «Мэшыкъуэ-2016» форумым и унафэщI Головин Георгий, абы и къуэдзэхэу Крысинэ Любовь, Кайванов Владимир сымэ зэIущIэм и япэ Iыхьэр къыщызэIуахым хэтащ.
«Мэшыкъуэ-2016»-м и къызэгъэпэщакIуэхэм Iуэхур зэрырагъэкIуэкIынумрэ мыгъэрей зэIущIэм хэлъыну щхьэхуэныгъэхэмрэ къызэхуэсахэр щагъэгъуэзащ.
Кавказ Ищхъэрэ егъэджэныгъэ форумыр шыщхьэуIум и 5 — 19-хэм IыхьитIу зэпыудауэ екIуэкIынущ. ЗэрыхуагъэфащэмкIэ, абы ныбжьыщIэ 2500-м щIигъу зэхуишэсынущ. «ХьэрычэтыщIэ» зи фIэщыгъэ япэ Iыхьэр федеральнэщ, абы Урысей Федерацэм и хэгъуэгу псоми я лIыкIуэхэр хэтынущ. «Жылагъуэ» етIуанэ Iыхьэм дунейпсо мыхьэнэ иIэнущ. Абы егъэджэныгъэм къищынэмыщIа, альтернативнэ утыку 20-м нэблагъэ къыщызэрагъэпэщынущ, VIP-лекцэхэр, ди къэралым и компание инхэм я лIыкIуэхэр хэту пресс-конференц зыбжанэ щрагъэкIуэкIынущ.
Зэхыхьэм щIэуэ хэтынухэм ящыщщ ипэ гъэхэм абы щытекIуахэм я проектхэр зэрыщагъэлъэгъуэнур.
«Лекцэхэр IэщIыб тщIауэ, тренинг курсхэм дыхуокIуэ мы гъэм, ар ныбжьыщIэхэм дежкIэ куэдкIэ нэхъ щхьэпэщ», — жиIащ Крысинэ Любовь.
Апхуэдэуи езыхэр зыхуей унэтIыныгъэмкIэ хьэрычэтыщIэ план зэхагъэувэу я къару еплъыжьыну ныбжьыщIэхэм Iэмал хъарзынэ яIэнущ.
«Мэшыкъуэм» хуэзыгъэхьэзыр зэIущIэхэр щхьэпэщ ныбжьыщIэхэм я проектхэр зыхуей хуэзэу утыку ирахьэнымкIэ. Ар зэрекIуэкIыну махуищым къриубыдэу ныбжьыщIэхэм тренингхэр, егъэджэныгъэхэр, социальнэ проектированиер зи лъабжьэ лекцэхэр яIэнущ, проектхэр зэрыпхагъэкIынум теухуауэ IэщIагъэлIхэм я чэнджэщхэр хуагъэлъэгъуэнущ. Абы пхыкIа дэтхэнэми форумым зэрыхэтыну сертификат иратыжынущ.
— ГупсысэщIэ, проектыщIэ куэд фиIэну дыфщогугъ. Университетым и лъэныкъуэкIэ ахэр гъэзэщIэнымкIэ зыфщIэдгъэкъуэну фыкъыдогъэгугъэ, — захуигъэзащ къызэхуэсахэм Къумыкъу Iэуес.
Шал ФатIимэ.
